**Tema: 10 Gebooie ‘reboot’**

OK, waar in die Bybel kry ons die 10 Gebooie?

*Eksodus 20!*

Die volk het kamp opgeslaan by die berg Sinai en Moses is teen die berg op om na die Here te luister. Die Here gee vir Moses die 10 gebooie om vir die volk te gee. Nou, die hoërgraad vraag: **Wat was die Here se eerste woorde aan Moses, die begin van sy gesprek?**

*“Ek is die Here jou God wat jou uit Egipte, uit die plek van slawerny, bevry het.” – dis ’n goeie raaiskoot, maar dis verkeerd. Want sien, die gesprek begin nie in Eksodus 20 nie, maar in Eksodus 19. Die Here het eers 3 verskillende kere met Moses gepraat voor Hy die 10 gebooie gegee het. Die eerste gesprek is baie belangrik, want dit skets die agtergrond van die res. Wil julle hoor wat die Here se eerste woorde aan Moses was?*

**Eksodus 19:1-6:**

Die Israeliete het in die wildernis van Sinai aangekom presies twee maande nadat hulle uit Egipte weg is. 2Nadat hulle by Refidim opgepak het, het hulle in die woestyn van Sinai aangekom. Israel het daar in die woestyn kamp opgeslaan, reg teenoor die berg.

3Moses het die berg uitgeklim na God toe. Die Here het bo van die berg af met hom gepraat en vir hom gesê:

*“Sê vir die mense van Jakob en vir die volk van Israel die volgende: 4‘Julle het gesien wat Ek met die Egiptenaars gemaak het en hoe Ek julle as’t ware op die vlerke van ’n arend opgelig het en hier na My toe gedra het. 5As julle regtig gehoorsaam is aan My en vashou aan my verbond met julle, sal julle my persoonlike volk wees tussen al die nasies van die wêreld.*

*Die hele wêreld behoort aan My, maar julle sal in besonder die nasie wees wat aan My toegewy is.* ***6Julle sal my koninkryk van priesters wees,*** *’n nasie wat die Here dien.’ Dit is wat jy vir die Israeliete moet sê.”*

Inleiding:

1. Sien hoe ek julle beskerm het.
2. Julle is myne.
3. Wees my priesters → fasiliteer verhouding tussen God en mens ← bring mens by God en God by mens

In Nuwe Testamentiese taal sê die Here vir die volk:

Ek is julle Pa wat julle gemaak het.

Ek is julle Pa wat julle beskerm.

Ek is julle Pa – lusiter nou na My!

Dis so belangrik dat ons dit snap. Want ons kyk te maklik na die 10 gebooie as ’n stel wette wat deur ’n regter vir ons gegee word en as ons dit breek, is ons in die moeilikheid. Daar is net 2 posisies – sleg, as ek oortree of neutraal as ek nie oortree nie. Soos ons oor die land se wette dink. En dan word ons bang vir die wet en bang vir die Here. Maar dis nie wat hier gebeur nie. Die 10 gebooie word nie deur ’n dreigende regter gegee nie, maar deur ’n liefdevolle Pa.

Hierdie is ’n familiebyeenkoms, ’n gesinsvergadering, waar die Pa van die huis met die gesin ooreenkom oor hoe hulle as gesin gaan funksioneer sodat die gesinslede veilig kan wees en hulleself ten volle kan uitleef!

Luister bietjie anders na die 10 gebooie, luister bietjie soos ’n kind wat saam met jou boeties en sussies aan tafel sit en luister na jou Pa wat jou oneindig liefhet en net die beste vir jou wil hê. Luister hoe Hy jou leer om in 4 verhoudings te leef, sodat jy ’n koninklike priester kan wees. Vanaand dink ons saam oor die eerste verhouding, ons verhouding met ons Pa. Hoor die eerste 3 gebooie:

**Eksodus 20:1-7**

Die Here het al die volgende voorskrifte gegee:

2“Ek is die Here jou God. Dit is Ek wat jou bevry het uit Egipte waar jy ’n slaaf was.

1. 3“Jy mag nie nog ander gode buiten My aanbid nie.
2. 4“Jy mag nie vir jouself afgode maak wat soos voëls of diere of visse lyk nie. 5Jy mag nie voor hulle kniel om hulle te aanbid nie. Ek, die Here jou God, is jou enigste God. Ek laat die oortredings van dié wat My haat nie ongestraf verbygaan nie. Ek straf die derde en die vierde geslag daarna vir die sondes wat hulle ouers gedoen het. 6My liefde bly egter duisend geslagte lank staan vir almal wat My liefhet en aan My gehoorsaam is.
3. 7“Moenie die Naam van die Here jou God sonder rede gebruik nie. Die Here sal die een wat sy Naam sonder die nodige respek gebruik, nie net so sonder straf laat wegkom nie.

**Hoe sal julle hierdie in julle eie woorde sê, as ’n kind wat na jou Pa luister?**

**Verhouding 1 – verhouding met jou Pa**

1. **Jy mag nie ander gode hê nie** ← moenie ’n ander Pa soek nie. Ek is jou Pa. Moenie wegloop van my af nie ← Ek het jou gemaak, Ek het jou gered, Ek het jou beskerm, Ek weet die beste vir jou. Bly by My!!!
2. **Jy mag nie ander goed hê wat vir jou sê wat jy moet doen nie** ← EK is jou Pa. Daar is baie dinge in hierdie wêreld wat gaan wil hê dat jy vir hulle moet luister – MOENIE! Luister vir my! Ek weet alles. Ek ken jou. Vra vir My.
3. **Moenie sê “My Pa sê so en so” as ek dit nie gesê het nie** ← moenie vir ander sê *“My Pa sê dit of dat”* as Ek dit nie gesê het nie. Jy doen my skade aan en jy doen jouself skade aan, want jy word jou eie Pa. Jy begin dink jy weet beter as Ek. Jy begin My gebruik om jou wil te laat gebeur. En jy is nog nie reg daarvoor nie. Luister na My en leef naby my!

**1. EK is jou Pa – moenie ’n ander Pa soek nie.**

**2. Ek is JOU Pa – Luister net vir My.**

**3. Ek is DIE Pa – moenie sê "Pa sê so" as Ek dit nie gesê het nie**

God is jou Pa wat jou oneindig liefhet. Hy het jou gekies. Hy het jou gemaak. Hy het jou beskerm. Hy het jou aangestel om ’n priester-koning te wees!

Moenie ’n ander Pa soek nie! Wees getrou aan jou Pa!

Amen